Mikkel Bjørn (DF), 2025-04-25:
Tak for det.
Danmark er et retssamfund, men intet retssamfund kan overleve, hvis det tillader, at dets egne grundpiller – lov og orden og tillid og ansvar – systematisk undermineres af mennesker, som aldrig burde have været en del af fællesskabet.
Fasar Abrar Raja har i årtier gået frit rundt i vores land.
Der er tale om en mand, som efter egen påstand og med egne hænder har kvalt, truet, pisket, bedraget og svindlet sig igennem livet.
Vi har at gøre med en person, som gennem årtier har udnyttet og hånet det Danmark, han fik adgang til.
Det er en professionel bedrager, en kriminel strateg og et menneske, der har opnået frihed og velfærd og gengældt det med vold, trusler og foragt.
Det er en mand, som har misbrugt vores retssystem, latterliggjort vores dommere og brugt psykiatrien som skjold.
Han har tæsket, mishandlet og ydmyget sine ofre.
Han praler med at have sit eget torturkammer uden for København.
Her hævder han at have truet med at sprætte børn op og at have pisket en direktør med gummistropper og presset en brølende boremaskine mod hans ben.
Er det det Danmark, vi vil have?
Ja, det må man spørge sig selv.
Ministeren virker ikke synligt interesseret i debatten her.
Fasar Abrar Raja har stået barfodet i retten med sin værge iført malertøj og fået medlidenhed og kram af dommeren og gået grinende derfra, mens han allerede havde oprettet et nyt firma.
Fasar Abrar Raja ved, hvordan man udnytter systemet, og han har udnyttet det til perfektion.
Det her er ikke en arm og syg mand.
Det er en kyniker, en beregnende manipulator og en kriminel, der har opført sig, som om dansk lovgivning var et sæt regninger, han kunne ignorere.
Vi har hørt ham selv afsløre, hvordan han snyder retslæger, hvordan han forfalsker symptomer, og hvordan man slipper for straf og starter ny kriminalitet dagen efter.
Spørgsmålet burde være: Hvor dumme tror han egentlig vi er?
Svaret er nok desværre, at flertallet af Folketingets partier og det meste af systemet er præcis lige så dumme og naive, som Fasar Abrar Raja antager dem for at være.
Der er tale om en mand, der har gjort det til en levevej at ødelægge andre menneskers liv, og hvad er det største svigt?
Det er faktisk, at man ikke har siddet en eneste dag i fængsel.
I stedet har han, som han selv beskriver det, spillet syg nok til at blive sendt i psykiatrisk behandling, hvor han ifølge egne ord tog stoffer, havde forhold til personalet og gik på besøg i Bandidos' klubhus.
Det her handler ikke bare om én mand.
Det handler om tilliden til staten og om respekten for vores fællesskab.
Han er en professionel kriminel.
Han har brugt sit statsborgerskab som dække, som skjold og som våben.
Fasar Abrar Raja er et ekstremt, men ikke enestående eksempel, og det er spidsen af et isbjerg, som alt for længe har ført Danmark mod afgrunden.
Hvis Folketinget accepterer, at Fasar Abrar Raja bevarer sit statsborgerskab, har man også frasagt sig alt ansvar.
Så siger man dermed til alle kriminelle: Du kan piske, true og bedrage, og du kan grine dommeren op i ansigtet; det får ingen konsekvenser.
Det er derfor, Dansk Folkeparti siger i dag: Vi har fået nok.
Fasar Abrar Raja har forrådt Danmark.
Han har valgt et liv i vold og kriminalitet.
Han har set vores tillid, og så har han trampet den ned i jorden.
Derfor sætter Dansk Folkeparti sig for at gøre det, som ingen før os har turdet, nemlig at tage statsborgerskabet fra Fasar Abrar Raja.
For dansk statsborgerskab er ikke en gratis gevinst.
Det er ikke en gave, du kan tage og så håne bagefter.
Det er et løfte, et ansvar og et fællesskab, og vælger man det fællesskab fra, vælger man også statsborgerskabet fra.
Statsborgerskabet er noget, man skal gøre sig fortjent til, og Fasar Abrar Raja har ikke fortjent sit danske statsborgerskab.
Det er tid til at sige: Danmark finder sig ikke i det her længere.
Dansk Folkeparti beskytter Danmark, vi beskytter retsstaten, og vi beskytter dem, der hver dag står op og gør det rigtige.
Det skylder vi danskerne som deres repræsentanter.
Tak for ordet.
Det svarer jo ærlig talt til at anklage grundlovsfædrene for ikke at have forholdt sig til spørgsmålet om afskaffelse eller fjernelse af love.
I henhold til grundlovens § 44 vedtages statsborgerskabstildelinger ved lov, og derfor er den logiske konsekvens som med al anden lovgivning, at de også fjernes med en ny lov.